บังคับคดีเปิดพอร์ต ฟื้นฟูกิจการ 41 คดี
บังคับคดีเผย มีคดีฟื้นฟูกิจการ 41 คดี ทุนทรัพย์ 1.37 แสนล้าน
3 ม.ค. 2560

บังคับคดีเผย มีคดีฟื้นฟูกิจการ 41 คดี ทุนทรัพย์ 1.37 แสนล้าน
รายงานข่าวจากสำนักงานฟื้นฟูกิจการของลูกหนี้ กรมบังคับคดี เปิดเผยว่า ปัจจุบันมีคดีฟื้นฟูกิจการที่อยู่ระหว่างปฏิบัติตามแผน 41 คดี คิดเป็นทุนทรัพย์ 1.37 แสนล้านบาท สำนวนที่ขอรับชำระหนี้เกิดใหม่ 530 ราย ทุนทรัพย์ 1.14 แสนล้านบาท ขณะที่มีการยกเลิกคดีคำสั่งให้ฟื้นฟูกิจการ 5 คดี ทุนทรัพย์ 9,000 ล้านบาท ยกเลิกการฟื้นฟูกิจการ 10 คดี ทุนทรัพย์ 2.27 หมื่นล้านบาท ศาลมีคำสั่งพิทักษ์ทรัพย์เด็ดขาด 3 คดี ทุนทรัพย์ 5.38 หมื่นล้านบาท 
สำหรับความคืบหน้าคดีที่อยู่ในความสนใจประชาชน เช่น สหกรณ์เครดิตยูเนี่ยนคลองจั่น มีลูกหนี้ 18,870 ราย ทุนทรัพย์ 2.3 หมื่นล้านบาท บริษัท สหวิริยาสตีลอินดัสตรี มีเจ้าหนี้ 46 ราย ทุนทรัพย์ 3.3 หมื่นล้านบาท ศาลมีคำสั่งเห็นชอบแผน บริษัท กาดสวนแก้ว 2545 มีเจ้าหนี้รวม 176 ราย ทุนทรัพย์ 1.68 หมื่นล้านบาท ทั้ง 3 รายศาลมีคำสั่งเห็นชอบแผนฟื้นฟูฯ แล้ว
ด้านคดีฟื้นฟูกิจการลูกหนี้เอสเอ็มอีนั้น ศาลล้มละลายกลางมีคำสั่งฟื้นฟูและเห็นชอบแผนแล้ว 2 ราย คือ บริษัท บูรพา มิวซิเคิล ธุรกิจค่าลิขสิทธิ์เพลง ทุนทรัพย์  3.3 ล้านบาท บริษัท สาธิดา การ์เม้นท์ ธุรกิจตัดเย็บเสื้อผ้า ทุนทรัพย์ 5.66 ล้านบาท